Grønlands første smittede med coronavirus er sat i hjemmekarantæne. Det samme er den smittedes samboende.

Coronavirusset er nu også kommet til Grønland. Landet har mandag konstateret sit første tilfælde af coronavirus.

Det er en person i hovedstaden, Nuuk, der er bekræftet smittet, oplyser den grønlandske regering i en meddelelse.

- Landslægen meddeler, at det første tilfælde af ny coronavirus nu er påvist i Grønland. Den smittede er bosat i Nuuk og er sat i hjemmeisolation, står der i meddelelsen.

De samboende til den smittede er også sat i hjemmekarantæne.

Grænser lukket

Der er ikke yderligere oplysninger om den smittede. Derfor kendes hverken køn eller alder, ligesom det ikke vides, hvor vedkommende er blevet smittet med virusset.

Grønland har taget flere initiativer for at undgå, at coronavirusset også skulle nå dertil. Senest har Grønland fulgt statsminister Mette Frederiksens (S) grænsetiltag.

Grænserne til Grønland er altså allerede lukket og har været det siden lørdag klokken 12.

Dermed er det kun udlændinge med et "anerkendelsesværdigt formål", som får lov til at rejse ind i landet. Danske statsborgere kan altså fortsat komme til Grønland.